Vingerfout vertraag droogtehulpŉ Vingerfout het tot gevolg dat droogtehulpgeld vir boere in Noordwes nog nie betaal is nie, berig Beeld. Die nasionale tesourie het die week R4,6 miljoen in plaas van R43,6 miljoen in droogtehulpgeld in die provinsiale tesourie-rekening inbetaal. Bonolo Mohlakoana, woordvoerder van die provinsiale departement van landbou, sê die fout sal na verwagting volgende week reggestel word. Naude Pienaar, adjunkhoofbestuurder van Agri-Noordwes, het aan Beeld gesê die fout wys dat die regering nie ernstig daaroor is om droogtehulp aan boere te verleen nie. “Dit het gebeur terwyl president Jacob Zuma gister [Vrydag] droogtehulp van R100 miljoen aan Namibië beloof het.” Noordwes is in September tot droogtegeteisterde gebied verklaar. Mohlakoana sê die provinsie het droogtehulp van R400 miljoen van die regering gevra maar slegs R43,6 miljoen is goedgekeur.